የፌደራሊዝም ሥርዓቱ የህዝቦችን ሁለንተናዊ ተሳትፎና ተጠቃሚነት አጎልብቷል — የዘርፉ ምሁራን
 በአገሪቱ ብዝኃነትን በአግባቡ የሚያስተናግድ የፌደራሊዝም ሥርዓት ተግባራዊ መደረጉ የህዝቦች ሁለንተናዊ ተሳትፎና ተጠቃሚነት እንዲያድግ ማስቻሉን የህግ ምሁራን ገለጹ።ምሁራኑ የፌደራሊዝም ሥርዓት ችግሮችን ሰላማዊና ዲሞክራሲያዊ በሆነ መንገድ በመፍታት አንድ የኢኮኖሚና የፖለቲካ ማህበረሰብ ለመገንባት ተመራጭ እንደሆነም አመልክተዋል።የአማራ የፍትህ ባለሙያዎች ማሰልጠኛና ህግ ምርምር ኢንስቲትዩት መምህርና ተመራማሪ አቶ አበበ ካሴ እንደገለፁት በዓለም ላይ ብዝኃነት ያለባቸው ሀገሮች የፌደራል ሥርዓትን ተመራጭ ያደርጋሉ ብለዋል።በኢትዮጵያ ተግባራዊ የሆነው የፌደራል ሥርዓትም የሀገሪቱ ብሄሮች ብሄረሰቦችና ሕዝቦች  የየአካባቢያቸውን ፀጋ ለማልማት የነቃ ተሳትፎ በማድረግ በፍትሃዊነት ተጠቃሚ የሆኑበት ዕድል ፈጥሯል ሲሉም ገልፀዋል።የሀገሪቱ ህገ መንግሥት ለዜጎች ሰብአዊና ዴሞክራሲያዊ መብቶች መከበር ትኩረት የሰጠ መሆኑንም አስረድተዋል።የፌደራሊዝም ስርዓቱ መንግሥት የተለያዩ ጉዳዮችን በማጥናት፣ በመመርመርና የመፍትሄ አቅጣጫዎችን በጋራ በማስቀመጥ የበለጸገች አገር ለመገንባት እያደረገ ያለውን ጥረት ለማፋጠን ያስችለዋልም ብለዋል።በጥብቅና ስራ የሚተዳደሩት የህግ ባለሙያ አቶ አንዳርጋቸው በላይ በበኩላቸው "በአገራችን የፌደራሊዝም ሥርዓት ተግባራዊ በመደረጉ ክልሎች በሁለንተናዊ ልማቱ ውድድር ውስጥ እንዲገቡ አስችሏል” ብለዋል።የህግ ባለሙያው እንዳሉት በፌደራል ስርዓቱ በገጠርና በከተሞች በመሰረተ ልማት ዝርጋታ፣ በስራ እድል ፈጠራ፣ በምርታማነትና በባህላዊ  እሴቶች ልማት የተፈጠረው ምቹ ሁኔታ ፈጣን የለውጥ ሂደት እንዲመጣ አግዟል።በየደረጃው በሚመዘገበው እድገትም ዜጎች በሙያቸው፣ በእውቀታቸው፣ በጉልበታቸውና በገንዘባቸው ሰርተው የሚጠቀሙበት እድል የተፈጠረ መሆኑን ገልጸዋል።እንደ ህግ ባለሙያው ገለጻ  ስርዓቱ በሰለጠኑበት የህግ ሙያ የጥብቅና ፈቃድ አውጥተው በመስራት ህብረተሰቡን እያገለገሉ ራሳቸውን እንዲጠቅሙ ዕድል ፈጥሮላቸዋል።በሀገሪቱ ተግባራዊ የሆነው የፌደራሊዝም ሥርዓት አጭር ዕድሜ ያለውና ገና ያልጎለበተ በመሆኑ የሚስተዋሉ ችግሮችን ፈጥኖ በማረም ሥር እስኪሰድ ድረስ ተከታታይ ስራ መስራት ይጠይቃልም ብለዋል።ከዓለም ህዝብ ውስጥ 40 በመቶ የሚሆነውን የያዙ ከ30 በላይ ሀገሮች የፌደራሊዝም ሥርዓትን በመከተላቸው የህዝቦቻቸውን የመቻቻል፣ የእኩልነትና የአብሮነት ትስስር እያረጋገጡ እንደሚገኙም አስተያየት ሰጪዎቹ ገልጸዋል።